钦定古今图书集成/理学汇编/学行典/第204卷 > 周昌言
## 钦定古今图书集成/理学汇编/学行典/第204卷 > 周昌言

按《武进县志》：“周昌言，武进诸生。事祖母李至孝，馆他
所。每薄暮归为涤秽器。祖母病，转侧扶掖，极污秽不
堪之事，皆身亲之。父母狎游，器服辄以贳酒。冬月，昌
言必先制絮衣奉父，父以衣质典铺，昌言即自脱絮
衣奉之。主人见其寒，制衣赠昌言，归则父又质其前
衣矣。昌言复解衣奉之如初，而己常著单衣。一日在”
馆，夜半忽心动，驰归省父。父闻昌言叩门，遽被衣起，
甫出户，颓墙声如震雷，床已糜碎。或谓“父之不死，实
昌言孝感”云。